**МЕСЯЦА ИЮНЯ В 9-Й ДЕНЬ**

**СЛУЖБА БЛАГОДАРСТВЕННАЯ КО СВЯТЕЙ ТРОИЦЕ**

**О ПРИНЕСЕНИИ ЕЯ СВЯТАГО ОБРАЗА,**

**ОТ ПРЕПОДОБНАГО АНДРЕЯ ИКОНОПИСЦА СОТВОРЕННАГО,**

**В ЛАВРУ ПРЕПОДОБНАГО СЕРГИЯ[[1]](#footnote-1)**

ЗРИ: Аще прилучится праздник в субботу седмыя седмицы по Пасце, или в Пятдесятницу, или в неделю Всех святых и в другую неделю, внюже празднуем вся святыя Церкве Русския, служба принесения поется в приидущий понедельник или во ин день, егда разсудит екклисиарх.

НА ВЕЛИЦЕЙ ВЕЧЕРНИ

На Господи воззвах: поем стихиры праздника Триоди три и ины стихиры принесения пять (писаны по сих).

Аще вне Триоди, стихиры принесения, самогласны, глас 6.

Ангельския предыдите Силы,/ во обители Сергиевой уготовайте храм:/ Святыя бо Троицы образ принесеся,/ приемлет святыню Церковь,/ на радость православным./ Людие, рцем:// Благословен освящаяй нас, Боже наш, слава Тебе.

Святостию Русь процветши,/ красный плод принесе/ молитвы и духовнаго делания/ чудный образ Нераздельныя Троицы,/ Ейже покланяющеся,/ людие, рцем:// Благословен милуяй нас, Боже наш, слава Тебе.

Единосущныя Троицы образ,/ егоже святый Андрей Богомудренно начерта,/ благоговейне созерцающе,/ любве Божественныя благодатный приимем дар,/ да в Бозе едино будем/ и благодарне рцем:// Благословен утешивый нас, Боже наш, слава Тебе.

Ины стихиры принесения, глас 8:

Подобен: О, преславнаго чудесе:

О, преславнаго чудесе!/ Еще во чреве матерни/ преподобный Сергий/ трижды во храме возгласил есть,/ знаменуя Святей Троице служение,/ Юже всем житием своим прослави,/ и вселение Триединаго Божества быв,/ обитель во имя Его устрои,// Единаго Благоутробнаго.

О, преславнаго чудесе!/ Андрей Богомудрый,/ Духа Святаго исполнився,/ в похвалу Сергию Великому/ Богоначальныя Троицы благодатную икону написа./ О каковый дар Земли Русской даровася,/ имже Святая Церковь красующися,/ Триипостаснаго Бога православно почитает,// Единаго Благоутробнаго.

О, премудрых судеб/ Всесильнаго Бога!/ Грех убо ради наших/ образу Своему попусти от безбожных ятися,/ обаче, человеколюбно вся строя,/ милость Свою явил есть/ и Святыню во Святая возврати,/ воскресение Святыя Руси знаменуя,// яко Един Благоутробен.

О, преславнаго чудесе!/ Живоначальныя Троицы/ образ пречестный/ во обители Сергиевой паки водворися днесь./ Срадуются нам вси концы земнии,/ устрашаются демонския полки,/ яко тепле почитающим икону сию/ благодать Пресущнаго Бога источается,// Единаго Благоутробнаго.

Херувими и Серафими,/ лица закрывающе,/ со трепетом взывают:/ Свят, Свят, Свят, Господь Саваоф,/ имже мы, недостойнии, подобящеся,/ о толиких благодеяниих памятующе,/ на образ Триипостаснаго Бога взира́ем,/ благодарне воспевающе// Единаго Благоутробнаго.

Сла́ва, принесения, глас тойже:

Прииди́те, лю́дие,/ Триипоста́сному Божеству поклони́мся,/ Сы́ну во Отце́, со Святы́м Ду́хом:/ Той бо трисиянный луч благодати Своея древле яви/ Ользе равноапостольней ко просвещению Отечества нашего,/ и преподобнаго Сергия от чрева матерня избра/ во еже единением в любви Божественней / во времена лютая землю Русскую утвердити,/ святаго же Андрея умудри начертати Свой образ,// его́же почита́юще, вси́ глаго́лем:// Тро́ице Свята́я, сла́ва Тебе́.

И ны́не: праздника Триоди.

Аще вне Триоди, Слава, и ныне: принесения.

Вход. Прокимен дне.

И чтения три:

1. Бытия чтение (глава 18).

Седящу Аврааму пред дверми сени своея в полудни, явися ему Бог у дуба Мамврийска. Воззрев же очима своима, виде, и се, трие мужие стояху над ним: и видев притече в сретение им от дверей сени своея: и поклонися до земли и рече: Господи, аще убо обретох благодать пред Тобою, не мини раба Твоего: да принесется вода и омыются ноги ваши, и прохладитеся под древом: и принесу хлеб, да ясте, и посем пойдете в путь свой, егоже ради уклонистеся к рабу вашему. И рекоша: тако сотвори, якоже глаголал еси. И потщася Авраам в сень к Сарре и рече ей: ускори и смеси три меры муки чисты, и сотвори потребники. И тече Авраам ко кравам, и взя тельца млада и добра, и даде рабу, и ускори приготовити е. И взя масло, и млеко, и тельца, егоже приготова: и предложи им, и ядоша: сам же стояше пред ними под древом.

Господь же рече к нему: еда утаю Аз от Авраама раба Моего, яже Аз творю? Авраам же бывая будет в язык велик и мног, и благословятся о нем вси языцы земнии: вем бо, яко заповесть сыном своим и дому своему по себе, и сохранят пути Господни.

2. Проро́чества Иезеки́илева чте́ние (глава́ 36).

Та́ко глаго́лет Госпо́дь: прииму́ ва́с от язы́к, и соберу́ вы́ от все́х язы́к стра́нных, и введу́ вы́ в зе́млю ва́шу, и окроплю́ на вы́ чи́стую во́ду, и очи́ститеся от все́х нечисто́т ва́ших, и от все́х и́дол ва́ших, и очи́щу вы́. И да́м ва́м се́рдце но́вое, и ду́х но́вый да́м ва́м, и отиму́ се́рдце ка́менное от пло́ти ва́шея, и да́м ва́м се́рдце плотяно́е, и Ду́х Мо́й да́м в ва́с: И сотворю́, да во оправда́ниих Мои́х хо́дите, и судьбы́ Моя́ сохраните́, и сотворите́. И вселите́ся в зе́млю, ю́же да́х отце́м ва́шым, и бу́дете Ми́ в лю́ди, и А́з бу́ду ва́м в Бо́га.

3. Притчей чтение (глава 9).

Премудрость созда себе дом и утверди столпов седмь: закла своя жертвенная, и раствори в чаши своей вино, и уготова свою трапезу: посла своя рабы, созывающи с высоким проповеданием на чашу, глаголющи: иже есть безумен, да уклонится ко мне. И требующым ума рече: приидите, ядите мой хлеб и пийте вино, еже растворих вам: оставите безумие и живи будете, да во веки воцаритеся: и взыщите разума, да поживете и исправите разум в ведении. Наказуяй злыя приимет себе безчестие, обличаяй же нечестиваго порочна сотворит себе: обличения бо нечестивому раны ему. Не обличай злых, да не возненавидят тебе: обличай премудра, и возлюбит тя. Даждь премудрому вину, и премудрший будет: сказуй праведному, и приложит приимати. Начало премудрости страх Господень, и совет святых разум: разумети бо закон, помысла есть благаго. Сим бо образом многое поживеши время, и приложатся тебе лета живота твоего.

На стиховне стихиры принесения, глас 2:

Подо́бен: Доме Евфрафов:

Земле́ Ру́сская,/ уделе избранный,/ красу́йся и лику́й:/ в тебе́ бо Свята́я Тро́ица// дом Себе́ устрои.

Стих: Велий Господь и хвален зело,/ во граде Бога нашего, в горе святей Его.

Единосущныя/ Троицы образ/ Андре́й Богомудрый/ Богоносному Сергию// в похвалу списал есть.

Стих: Помянутся, и обратятся ко Господу/ вси концы земли.

Лавра Сергиева,/ похвала Руси Святыя,/ даже до конец земли/ почитание Нераздельныя Троицы// велегласно проповедует.

Сла́ва, принесения, гла́с 8.

Подобен: Язы́цы иногда́:

Денница иногда ниспадый,/ богопротивлению человеки научи;/ Христос же на Крест возшедый,/ Боговсыновление людем дарова./ Сынове диаволи веру истребити гордостию мняхуся;/ сынове же Царствия веру сохранити кровию потщашася./ Тогда убо святыня всякая попирашеся/ Земли Русския в поругание;/ ныне же лик Святыя Троицы возвращен бысть// Руси Святей во обновление.

И ныне, праздника.

Аще ли кроме Триоди: Слава, и ныне: принесения.

Отпусти́тельный тропа́рь праздника Триоди.

Слава, и ныне: принесения, глас 8, подобен: Благословен:

Благослове́н еси́, Триединый Го́споди,/ Церковь Русскую утешивый,/ возвратив нам Твой честный образ,/ и те́м в вере и любви наставивый.// Человеколю́бче, сла́ва Тебе́.

Аще ли кроме Триоди, тропарь принесения.

НА УТРЕНИ

На Бог Господь: тропарь праздника Триоди дважды.

Аще вне Триоди Благословен еси, Триединый Го́споди: дважды.

Слава, и ныне: тойже.

По 1-м стихосло́вии седа́лен, глас 2.

Подобен: Егда снизшел:

Егда́ в нача́ле Ада́ма созда́ти восхотел еси́, Творче и Владыко,/ тогда́ Сло́ву Твоему́ Ипоста́сному и Единосущному Духу возопи́л еси́, Благоутро́бне:/ сотвори́м человека по образу На́шему и по подо́бию./ Те́мже любовию вопие́м Ти́:// Содетелю Бо́же на́ш, сла́ва Тебе́.

Сла́ва, и ны́не, пра́здника.

Аще ли кроме Триоди: Сла́ва, и ны́не, тойже.

По 2-м стихосло́вии седа́лен, глас 4:

Подо́бен: Ско́ро предвари́:

Таинство Единаго Бога в Триех Лицех,/ Аврааму во образе триех Ангел древле открывшееся,/ преподобный Сергий на Святей Руси почитанием Единосущныя Троицы проповеда,/ святый же Андрей иконою Богодухновенною сие запечатле,// ейже покланяющеся, освящение почерпаем.

Сла́ва, и ны́не, пра́здника.

Аще ли кроме Триоди: Сла́ва, и ны́не, тойже.

Величание:

Величаем Тя,/ Триипостасный Владыко,/ верою Православною Землю Русскую озарившаго/ и благодатный образ Твой/ нам даровавшаго.

Псало́м избра́нный:

1. Госпо́дь воцари́ся, в ле́поту облече́ся.
2. До́му Твоему́ подоба́ет святы́ня, Го́споди, в долготу́ дний.
3. Словом Господним Небеса утвердишася и Ду́хом уст Его́ вся си́ла их.
4. Терпя́, потерпе́х Го́спода, и внят ми, и услы́ша моли́тву мою́
5. Помяну́тся и обратя́тся ко Го́споду вси концы́ земли́.
6. И покло́нятся пред Ним вся оте́чествия язык.
7. Зна́менася на нас свет лица́ Твоего́, Го́споди.
8. Го́споди, во Све́те лица́ Твоего́ по́йдем.
9. Послеши Духа Твоего, и созиждутся, и обновиши лице земли.
10. Дух Твой Благий наставит мя на землю праву.
11. Сердце чисто созижди во мне Боже, и Дух прав обнови во утробе моей.
12. Не отвержи мене от лица Твоего, и Духа Твоего Святаго не отыми от мене.
13. Воздаждь ми радость спасения Твоего, и Духом Владычним утверди мя.
14. Господь крепость людем Своим даст, Господь благословит люди Своя миром.

Слава, и ныне: Аллилуия, аллилуия, аллилуия, слава Тебе, Боже (трижды).

По полиеле́и седа́лен, глас 6.

Подобен: Еже о нас:

Еже к нам явив благоволение,/ во обитель Великаго Сергия/ по летех лютых возвратил еси Твой благолепный образ,/ О́тче и Сы́не со Ду́хом Святы́м,/ любовь и единение обновляя/ и вопия православно исповедающим Тя́:// Аз е́смь с ва́ми, и никто́же на вы́.

Сла́ва, и ны́не, Богородичен, глас тойже.

Триединаго Бога явление/ созерцаем во Благовещении Тебе, Пресвятая Дево,/ егда Архангел Гавриил Совет Превечный откры Ти, глаголя:/ Дух Святый найдет на Тя,/ и Сила Вышняго осенит Тя:/ темже и Раждаемое Свято наречется Сын Божий.// Сего ради Тя, Богородице, со трепетом славим.

Степе́нна, 1-й антифо́н 4-го гла́са. Прокимен, глас 4: Дому Твоему подобает святыня, Господи, в долготу дний. Стих: Господь воцарися, в лепоту облечеся. Всякое дыхание:

Евангелие от Иоанна, зач. 46 (гл. 14, 18-29).

Рече Господь Своим учеником: не оставлю вас сиры, прииду к вам. Еще мало, и мир ктому не увидит Мене, вы же увидите Мя, яко Аз живу, и вы живи будете. В той день уразумеете вы, яко Аз во Отце Моем, и вы во Мне, и Аз в вас. Имеяй заповеди Моя и соблюдаяй их, той есть любяй Мя, а любяй Мя возлюблен будет Отцем Моим, и Аз возлюблю его и явлюся ему Сам. Глагола Ему Иуда не Искариотский: Господи, и что бысть, яко нам хощеши явитися, а не мирови? Отвеща Иисус и рече ему: аще кто любит Мя, слово Мое соблюдет, и Отец Мой возлюбит его, и к нему приидема и обитель у него сотворима. Не любяй Мя словес Моих не соблюдает, и слово, еже слышасте, несть Мое, но пославшаго Мя Отца. Сия глаголах вам в вас сый, Утешитель же, Дух Святый, Егоже послет Отец во имя Мое, той вы научит всему и воспомянет вам вся, яже рех вам. Мир оставляю вам, мир Мой даю вам, не якоже мир дает, Аз даю вам. Да не смущается сердце ваше, ни устрашает. Слышасте, яко Аз рех вам: иду и прииду к вам. Аще бысте любили Мя, возрадовалися бысте убо, яко рех: иду ко Отцу, яко Отец Мой болий Мене есть. И ныне рех вам, прежде даже не будет, да, егда будет, веру имете.

По 50-м псалме Слава: Молитвами преподобных отец наших Сергия и Андрея: И ныне: Молитвами Богородицы: Помилуй мя, Боже:

И стихира принесения, глас 6:

О Троице, Боже наш,/ Отче, Сыне и Душе,/ чудный образ Твой благодарным сердцем почитающе,/ смиренно молим Тя:/ свышний мир Твой даруй нам// и велию милость.

Канон праздника Триоди

и канон в память принесения чудотворнаго образа Пресвятыя Троицы, егоже краегранесие: Пресущную Троицу во Единице чтим и поем. Глас 8.

Пе́снь 1

*Ирмо́с: Мо́ре огусти́л еси́,/ погрузи́вый со ору́жием го́рдаго фарао́на,/ и лю́ди спасл еси́ немо́кренно, Го́споди,/ и ввел еси́ я́ в Го́ру Святы́ни, вопию́щия:/ пои́м Тебе́, Бо́гу на́шему,// песнь побе́дную, я́ко просла́вися.*

Припев: Пресвятая Троице, Боже наш, слава Тебе.

Приидите, вернии,/ Триипостасному Божеству поклонимся,/ верою Православною Землю Русскую озарившему,/ образ Свой во обители Сергия чудотворца прославльшему/ и во время благопотребно// паки семовозвратившему.

Равноапостольная праматерь наша Ольга/ луч Трисиятельнаго Божества узре,/ яко знамение попечения Господня о Руси,/и на месте том храм Пресвятыя Троицы созда,/ да славят людие русстии// Превечнаго Триединаго Бога.

Егда от иноплеменнаго ига и междоусобныя брани/ страда зело Русская земля,/ тогда воздвиже Преблагий Бог/ Сергия Преподобнаго,/ иже во чреве матерни трикраты возгласи,// яко истинный служитель Святыя Троицы.

Богородичен: Спаси́ мя, Бо́же мо́й,/ от вся́каго искуше́ния и озлобле́ния,/ И́же в Трие́х Ли́цех воспева́емый несказа́нно,/ Еди́нственне Бо́г и Всеси́льный,/ и Твое́ ста́до сохрани́,// Богоро́дицы моли́твами.

Пе́снь 3

*Ирмо́с: Небе́снаго кру́га/ Верхотво́рче, Го́споди,/ и Це́ркве Зижди́телю,/ Ты мене́ утверди́ в любви́ Твое́й,/ жела́ний кра́ю, ве́рных утвержде́ние,// Еди́не Человеколю́бче.*

Уловлен любовию Святыя Троицы,/ и Трисиятельною зарею просвещен,/ Сергию Богомудрому в похвалу,/ по велению Никона преподобнаго,/ святый Андрей созда // образ чудный Единаго в Триех Лицех Бога.

Щедроты Твоя присно нам подаждь,/ Отче, Сыне и Душе,/ защищая ны во обстояниих всяческих,/ якоже ныне соблаговолил еси/ образ Твой святый в дом Твой возвратити// и любовию Твоею вся ущедрити.

Ненавистныя розни мира сего/ страх побеждается/ любовию Отца распинающею,/ любовию же Сына распинаемою/ и Духа Святаго любовию, силою Крестною торжествующею,// еяже Таинство зрим на иконе Святыя Троицы.

Богородичен: У́м у́бо Нерожде́нный Оте́ц,/ и Сло́во Сообра́зно,/ и Ду́х Сопресто́лен,/ Пресу́щная, Неизрече́нная, Великоде́йственная Тро́ице, Еди́нице,/ соблюда́й ста́до Твое́ моли́твами Богоро́дицы,// я́ко Естество́м Человеколю́бец.

Седален, глас 2:

Аще и неизреченна Единосущныя Троицы тайна,/ ниже Ангельскими, ниже человеческими помышлении постижима,/ обаче преподобный Андрей,/ почитание Первообраза Божественнаго/ от аввы Сергия восприем,/ елико мощно, сию на иконе святей запечатле,/ ейже вси верою поклонимся,// молящеся со слезами.

Слава, и ныне, праздника.

Аще же кроме Триоди, Богородичен, глас тойже:

Моление теплое и стенa необоримая,/ милости источниче, мирови прибежище,/ прилежно вопием Ти:/ Богородице Владычице, предвари,/ и от бед избaви нас,// едина вскоре предстaтельствующая.

Пе́снь 4

*Ирмо́с: Богоно́сный Ду́хом Святы́м просвети́вся проро́к Авваку́м,/ в после́дняя Твое́ прише́ствие прови́дев, вопия́ше:/ внегда́ прибли́житися ле́том, позна́ешися,/ внегда́ приити́ вре́мени, яви́шися.// Сла́ва си́ле Твое́й, Го́споди.*

Юже древле Богословнии отцы проповедаша словом,/ Троицу Единосущную и Нераздельную,/ преподобный Андрей,/ учении Сергия Богоноснаго напоен,// иконою Богодухновенною прослави.

Троицы Пресвятыя честное носило и похваление, авва Сергий,/ во образе Ея, иже написа Андрей святый,/ Горнюю красоту нам являет,/ в сердцах верных печатлея Божественный зрак,// во спасение душ наших.

Русской земли, от разделений страждущей,/ возсия Живоначальныя Троицы икона, яко дар Божественный,/ отъята же быв в лета гонений,/ паки во обитель Свою возвратися,// темже велию милость Божию славим.

Богородичен: Обожи́ти хотя́ дре́вле истле́вшаго челове́ка,/ за бла́гость, Де́во, созда́вый,/ и показа́вый О́браза Боже́ственный зра́к,/ Челове́к бы́сть из Тебе́,// Еди́но Тричи́сленное Богонача́лие пропове́да.

Пе́снь 5

*Ирмо́с: У́тренюет дух мой к Тебе́, Бо́же,/ от Отца́ рожде́нному неизрече́нно/ и Духом Святым очищение грехов даровавшему нам// во спасение душ наших.*

Иже паки приявший икону Твою, Единосущная Троице,/ якоже солнце, лучи облистающу дарований духовных,/ свят храм Твой, егоже в похвалу авве Сергию преподобный Никон созда,// дивен в правду.

Царя Небеснаго чертог мысленно является нам/ зрением образа Животворящия Троицы,/ идеже во Свете Невечернем преподобнии Сергий, Никон и Андрей предстоят,// моля о спасении душ наших.

Упование мое Отец, прибежище мое Сын,/ покров мой Дух Святый, / благодатию пречестнаго образа Твоего утоли церковныя соблазны,// яко Всемилостивый и Благий.

Богородичен: Ви́димо быва́я дре́вними обра́зне,/ предвозвести́ло е́сть, е́же от Тебе́, Дево, воплоще́ние, Сло́во:/ но по́слежде я́влься челове́ком,// пои́стинне Триипоста́сное Единонача́лие яви́.

Пе́снь 6

*Ирмо́с: Во Исаа́це страсть прописа́вый,/ и во Ио́не погребе́ние прообразова́вый,/ и Воскресе́ние всем подая́й,/ Тебе́ вопие́м с проро́ком:// от тли нас возведи́, Благоутро́бне Го́споди.*

Образу Твоему благодатному/ со страхом, верою и любовию/ благодарне нам припадающим,/ сердце очищается и дух правый обновляется,// Благоутробне Трисвятый Господи.

Еще на земли во обитель Триединаго Бога/ душу свою устроивый/ и во имя Его храм и обитель иноком создавый,/ Преподобный Сергий заповедует нам воззрением на Святую Троицу// единство Церкви и Отечества хранити.

Даровавый нам паки/ во храме Твоем зрети образ Твой, Троице, Боже наш,/ сподоби лицем к Лицу зрети Тя/ в Невечернем дни Царствия Твоего,// молитвами угодник Твоих Радонежских.

Богородичен: И́же вся́к пре́жде соста́в осуществова́вый тва́ри,/ во утро́бе Твое́й осуществова́ся,/ неизче́тною бла́гостию, Богоро́дице,/ и све́т Трисо́лнечный все́м возсия́// Еди́наго Божества́ и Госпо́дьства.

Конда́к, глас 6

К Боговиде́нию о́чи угото́вим/ и досто́йно потщи́мся ви́дети/ о́браз Святыя Троицы всечестны́й,/ во обители Сергия чудотворца/ паки водворивыйся в просвеще́ние на́ше,/ да любовь и единение в превечнем совете созерцающе,// едини в любви по слову Господню пребудем.

И́кос

Срадуются с нами умная вся чиноначалия, видяще благодатный образ в Триех Лицех Единаго Бога, благоговейне верными почитаемый; сликовствуют же и преподобнии Сергий, Никон и Андрей со всеми святыми Земли Русския, зряще возвращение иконы сея во Святая, яко знамение возрождения Церкве и Отечества нашего по летех лютых и мнозех страданиих веры ради. О каковый дар нам даровася! От негоже ко Первообразному со трепетом духом простирающеся, заповеди Божия хранити потщимся, молящеся, да сподобимся зрети и воспевати Троицу Животворящую и едини в любви по слову Господню пребудем.

Пе́снь 7

*Ирмо́с: От Иуде́и доше́дше, о́троцы/ в Вавило́не иногда́/ ве́рою Тро́ическою пла́мень пе́щный попра́ша, пою́ще:// отце́в Бо́же, благослове́н еси́.*

Неизреченнаго и Божественнаго Первообраза/ Троичный свет/ якоже в зерцале молитвенно зря в начертаннем подобии,// Боговедение отец почерпаем.

Истиннаго Бога чтуще во образе,/ егоже преподобный Андрей Духом Святым написа,/ любовию Троическою распалаемся// и верою утверждаемся.

Церковь Русская радуется о вас,/ чуднии Сергие, Никоне и Андрее,/ и дивится, како огню Божественному приступисте// и не опалистеся.

Богородичен: Еди́нственне и Трисве́тне, Влады́ко Бо́же,/ прегреше́ний избавле́ние и бе́д/ низпосли́ Твои́м певце́м// моли́твами Богома́тере.

Пе́снь 8

*Ирмо́с: Благослови́те, о́троцы,/ Тро́ицы равночи́сленнии,/ Соде́теля Отца́ Бо́га,/ по́йте снизше́дшее Сло́во/ и огнь в ро́су претво́ршее/ и превозноси́те всем жизнь подава́ющаго// Ду́ха Всесвята́го во ве́ки.*

Чудодействием многим/ в тебе дивно прославися,/ Богомудре Сергие,/ в Триех Ипостасех и Едином Существе/ воспеваемый Бог наш,/ Егоже почитание в Русской земли утвердил еси// и на Небесех превозносиши во веки.

Трисияннаго Бога/ вселение быв,/ Богоносне Сергие,/ со всеми святыми Церкве Русския/ молися о нас ко Господу,/ яко да убежим тьмы греховныя// и Света Невечерняго явимся общницы во веки.

Искушаеми пламенем,/ трие отроцы в пещи/ Троицу прообразиша,/ преподобный же Андрей,/ огнем Духа Святаго просвещаемь,/ образ Триединаго Бога яви нам,// Егоже превозносим во веки.

Богородичен: Ма́ти Богоневе́стная,/ облиста́ла еси́ на́м/ от Трисо́лнечныя сла́вы,/ Еди́наго, Всепе́тая, Христа́ Го́спода,/ все́х тайнонауча́юща/ Еди́ному Богонача́лию в Трие́х Ли́цех// пе́ти во ве́ки.

Честнейшую не поем.

Пе́снь 9

Припев[[2]](#footnote-2): Величай, душе моя, Триипостаснаго и Нераздельнаго Божества державу.

*Ирмо́с: Благослове́н Госпо́дь, Бог Изра́илев,/ воздви́гнувый рог спасе́ния нам/ в дому́ Дави́дове, о́трока Своего́,/ в ни́хже посети́ нас Восто́к с высоты́// и напра́вил ны есть на путь ми́ра.*

Припев: Вернии, на образ Единосущныя Троицы взирающе, любовию и единением спасаются.

Иже от не сущих вся приведый,/ Словом созидаемая, совершаемая Духом,/ Отче Небесный, даровавый нам любовь,/ да чада Твоя наречемся и будем,// очисти ны, грешныя, да дерзновение имамы в День Судный.

Припев: Вернии, на образ Единосущныя Троицы взирающе, любовию и единением спасаются.

Памятовати подобает день сей,/ воньже во Святая возвратися Единосущныя Троицы образ,/ неизследимыя пути Божия о спасении Руси являя,//и молитвы теплыя о Церкви и Отечестве возсылати.

Припев: Вернии, зряще образ Живоначальныя Троицы, возрадовашася, яко возвратися во обитель Сергиеву.

Отче наш Сергие, со ученики твоими Никоном и Андреем,/ таже со Александром, иже близ Свири реки подвизася/ и во образе Триех Ангелов видения Святыя Троицы сподобися,// молите Всеблагаго Бога спастися нам.

Припев: Вернии, зряще образ Живоначальныя Троицы, возрадовашася, яко возвратися во обитель Сергиеву.

Егда покаяние и молитвы людей русских узрел еси,/ Безначальне Отче, Соприсносущне Слове и Душе Святый,/ тогда благодатную икону Твою/ в дом Твой возвратил еси,// радость всему миру даруя.

Припев: Величай, душе моя, Пречистую Деву, рождшую Единаго от Животворящия Троицы.

Богородичен: Моле́ния на́ша приими́,/ И́же в Трие́х Богонача́льных Ипоста́сех/ Еди́н сы́й Бо́г, во и́стине ве́руемый:/ и пода́ждь Твои́м рабо́м утеше́ние,// моли́твами Пречи́стыя и препе́тыя Богома́тере.

Светилен.

Подобен: Небо звездами:

Прославим, вернии, Всеблагаго Бога,/ Трисолнечным Светом озаряеми от образа Святыя Троицы,/ иже паки на свещнице обители Троицкия возсия.

Слава и ныне, эксапостиларий Пятдесятницы. Подобен тойже.

Све́т Оте́ц, Све́т Сло́во, Све́т и Святы́й Ду́х,/ И́же во язы́цех о́гненных апо́столом посла́ся./ И Те́м ве́сь ми́р просвеща́ется Тро́ицу почита́ти Святу́ю.

На хвали́тех стихи́ры праздника три и принесения три, глас 1.

Подобен: Небесных чинов:

Небеса поведают славу Божию,/ и мы на земли благодарение приносим/ Триипостасному Богу,/ благоволившему возвратити чудный Свой образ/ во обитель печальника Земли Русския,// да поем: исполнь славы дом Твой.

Живоначальную Троицу,/ Юже еще во чреве матерни прославил еси,/ Сергие Богоносне,/ моли с преподобными Никоном и Андреем/ о нас, чадех и ученицех твоих,// чтущих любовию благословенный Сея образ.

Образу Пресвятыя Троицы,/ егоже в похвалу Великому авве Сергию/ начертал еси, преподобне Андрее,/ сила благодатная дадеся:/ зрительне бо открывает Истину,// яже чистым сердцем и верою постигается.

Слава, принесения, глас 6:

Воспоим, вернии,/ еже о нас Божия благодеяния величество:/ воздыхания бо сердец наших прияв,/ во время благопотребно дивный образ Свой/ в Лавру Преподобнаго Сергия/ возвратил есть,/ печатлея в сердцах любящих Его Божественный зрак./ Припадем убо к иконе сей со трепетом, братие:/ благодать бо Духа верою почитающим ю/ невидимо подавается от Первообразныя// и Превечныя Троицы.

И ныне, праздника.

Аще кроме Триоди, Слава, и ныне: принесения.

Славосло́вие вели́кое.

По славословии тропарь принесения, Слава, и ныне: праздника. Аще ли кроме Триоди, точию тропарь принесения.

НА ЛИТУРГИИ

Блаженны от канона праздника Триоди песнь рядовая со ирмосом на 4 и от канона принесения песнь 6 на 4. Аще же кроме Триоди, Блаженны от канона принесения песни 3 и 6.

Прокимен праздника Триоди. Таже принесения, глас 4: Господи, во свете лица Твоего пойдем,/ и о имени Твоем возрадуемся во веки. Стих: Милости Твоя, Господи, во век воспою, в род и род возвещу истину Твою усты моими.

Чтение дне, ряд. Таже:

Соборнаго послания Иоаннова чтение, зач. 73 (1 Ин. 4, 11-16):

Возлюбленнии, аще сице возлюбил есть нас Бог, и мы должни есмы друг друга любити. Бога никтоже нигдеже виде. Аще друг друга любим, Бог в нас пребывает, и любы Его совершенна есть в нас. О сем разумеем, яко в Нем пребываем и Той в нас, яко от Духа Своего дал есть нам. И мы видехом и свидетельствуем, яко Отец посла Сына Спасителя миру. Иже аще исповесть, яко Иисус есть Сын Божий, Бог в нем пребывает, и той в Бозе. И мы познахом и веровахом любовь, юже имать Бог в нас. Бог Любы есть, и пребываяй в любви в Бозе пребывает, и Бог в нем пребывает.

Аллилуия праздника Триоди. Таже принесения, глас 1: Стих: Воспойте Господеви песнь нову, добре пойте Ему со восклицанием. Стих: Словом Господним Небеса утвердишася, и Духом уст Его вся сила их.

Евангелие от Иоанна, зач. 48 (гл. 14, 10-21):

Рече Господь Своим учеником: глаголы, яже Аз глаголю вам, о Себе не глаголю, Отец же во Мне пребываяй, Той творит дела, веруйте Мне, яко Аз во Отце, и Отец во Мне. Аще ли же ни, за та дела веру имите Ми. Аминь, аминь глаголю вам, веруяй в Мя, дела, яже Аз творю, и той сотворит, и больша сих сотворит, яко Аз ко Отцу Моему гряду. И еже аще что просите от Отца во имя Мое, то сотворю, да прославится Отец в Сыне, и аще чесо просите во имя Мое, Аз сотворю. Аще любите Мя, заповеди Моя соблюдите, и Аз умолю Отца, и иного Утешителя даст вам, да будет с вами в век, Дух истины, Егоже мир не может прияти, яко не видит Его, ниже знает Его, вы же знаете Его, яко в вас пребывает и в вас будет. Не оставлю вас сиры, прииду к вам. Еще мало, и мир ктому не увидит Мене, вы же увидите Мя, яко Аз живу, и вы живи будете, в той день уразумеете вы, яко Аз во Отце Моем, и вы во Мне, и Аз в вас. Имеяй заповеди Моя и соблюдаяй их, той есть любяй Мя, а любяй Мя возлюблен будет Отцем Моим, и Аз возлюблю его и явлюся ему Сам.

Причастен праздника Триоди и принесения: Господи, возлюбих благолепие дому Твоего и место селения славы Твоея.

Молитва

Богоначальная и Животворящая, Единосущная и Нераздельная Святая Троице, блаженное Естество, независтная Благостыне, всяческих Творче и Владыко, Сый благословен во веки!

Благодаряще славословим Тя о неизреченных роду христианскому благодеяниих, наипаче же о просвещении и утверждении во Православии Земли Русския и даровании нам чуднаго образа Твоего, егоже святый Андрей начерта, учении угодника Твоего преподобнаго Сергия наставляемь.

Тех молитвами и моленьми всех святых Земли Русския, укрепи нас, Триедине Боже, любовию блюсти́ едине́ние ду́ха в сою́зе ми́ра, поминающе, яко едино тело и един дух есмы, и непрестанное славословие возсылати Тебе, Безначальному Отцу со Единородным Твоим Сыном и Пресвятым и Благим и Животворящим Твоим Духом ныне и присно и вовеки веков. Аминь.

1. Служба составлена Синодальной богослужебной комиссией во исполнение поручения Священного Синода от 25.06.24 (журнал №71). Богослужебные тексты, заимствованные из печатных богослужебных книг и не нуждающиеся в утверждении, приводятся более мелким шрифтом. [↑](#footnote-ref-1)
2. В Лавре прп. Сергия припев поется диаконом перед иконой Святой Троицы. [↑](#footnote-ref-2)